Saaremaalt Salme alevikust leitud muinaslaevu on teadlased uurinud rohkem kui kümme aastat, kuid endiselt ümbritseb laevu müsteeriumide loor ja vastuseta küsimusi on palju. Novaator uuris mitmelt Salme laevade uuringutega tegelenud teadlaselt, mis seisus uuringud on.
Salme laevade leid muudab veidi senist arusaama viikingite aja algusest. Seni on tinglikult loetud viikingiaja alguseks aastat 793, kui kroonikate järgi põhjast tulnud sõjamehed/röövlid ründasid Põhja-Inglismaal Lindisfarne'i kloostrit. Mitmete hiljutiste uurimistööde tulemused, sealhulgas ka Salme leidude ja luustike dateeringud viitavad hoopis aastale 750.